**Egil Olav Hogna** (født 12. mars 1971) er en norsk sivilingeniør og næringslivsleder. 1. september 2015 tok han over som konsernsjef i Sapa Group.

Etter Hydros oppkjøp av Sapa i 2017, ble Sapa integrert som Hydros største forretningsområde. Hogna ledet forretningsområdet for ekstruderte løsninger 2017 til 2020. 1. desember 2020 tok han over som konsernsjef i Norconsult.  Hogna er utdannet sivilingeniør i Industriell økonomi fra NTNU i Trondheim. har en MBA fra den franske handelshøyskolen INSEAD og lederutdanning fra Harvard Business School.

Karrière
--------

### McKinsey & Company

Hogna jobbet fra 1994 til 1999 som konsulent på oslokontoret til McKinsey & Company sammen med blant annet Hugo Maurstad, Fredrik Halvorsen og Reynir Indahl.

### Hydro

Hogna ble i 1999 konserncontroller i Norsk Hydro Agri. Han jobbet tett med daværende konsernsjef Thorleif Enger i prosjektet som senere er døpt Agri Turnaround, den store snuoperasjonen mellom 1999 og 2001 som var foranledningen til at Yara ble skilt ut av Hydro og børsnotert som eget selskap på Oslo Børs i mars 2004. Fra januar 2002 til september 2003 var han visepresident for Hydro Aluminum Metal Products med ansvar for forsyningskjeden og resultatstyring.

### Yara

Hogna var fra 2003 til 2006 leder for investorkontakt i forbindelse med børsnoteringen av Yara (2004–2006). Hogna har senere uttalt at han tror denne erfaringen var noe av bakgrunnen for at han fikk konsernsjef-stillingen i Sapa. I januar 2007 flyttet Hogna til Paris for å bli forretningsenhetsleder for Yara International i Sør-Europa med ansvaret for omtrent 400 ansatte og 800 millioner USD i omsetning. Sommeren 2008 rykket han videre opp til å bli finansdirektør i selskapet før han i 2009 ble han konserndirektør for nedstrøm i Yara International, en stilling han hadde helt fram til april 2015, da han ble Senior Vice President i Yara International. Fra 2009 til 2012 satt han i styret i Qatar Fertiliser Company (Qafco).

### Sapa

26. august 2015 ble det kjent at Svein Tore Holsether sluttet i Sapa for å bli konsernsjef i det norske gjødselselskapet Yara International ASA, samtidig ble Hogna hentet fra sin stilling som Senior Vice President i Yara for å bli ny konsernsjef i Sapa. Hogna er opptatt av en flat struktur og gjorde et poeng ut av å bruke de 100 første dagene på å besøke flest mulig produksjonssteder og hilse på ansatte, deriblant i Suzhou, vest for Shanghai, Tønder i Danmark, øst- og vestkysten i USA og FoU-senteret i Finspång Sverige.

### Hydro

2. oktober 2017 overtok Hydro Sapa, og Sapa ble integrert som Hydros største forretningsområde med 22 500 ansatte i 40 land. I sin rolle som konserndirektør for Ekstruderte Løsninger fortsatte Hogna et sterkt fokus på teknologi og innovasjon, kundenærhet og bærekraft rettet mot viktige segmenter som bilindustrien og byggsektoren. Han var sentral i lanseringen av det resirkulerte produktet Hydro CIRCAL mot byggsektoren, og en pådriver for å introdusere lavkarbonmetallet Hydro REDUXA mot en rekke segmenter i Europa. I løpet av perioden i Hydro ledet han også forretningsområdet gjennom to store kriser; cyberangrepet i 2019 og håndteringen av COVID-19 i 2020.[]

### Norconsult

1. desember 2020 tiltrådte Hogna stillingen som konsernsjef i Norconsult, Norges største og en av de ledende tverrfaglige rådgiverbedriftene i Norden rettet mot samfunnsplanlegging, prosjektering og arkitektur.[]

Sjøens Tesla
------------

I en kronikk i *Dagens Næringsliv* i mars 2016 skrev Hogna at Norge kunne skape «Sjøens Tesla» med henvisning til prosjektet Urban Water Shuttle fra Fjellstrand (skipsverft) og næringsklyngen Maritime Clean Tech West, en utslippsfri hurtigferge bygget i aluminium med støtte fra Sapa og Hydro.

Bærekraftsløfte
---------------

I likhet med Virgins Richard Branson og toppsjef i Unilever, Paul Polman, har Egil Hogna i regi av den Oslo-baserte stiftelsen Business for Peace Foundation avgitt et løfte om å lede Sapa slik at FNs bærekraftsmåls kan nås.

Referanser
----------

1. ↑  «Orkla selger eierandelen i Sapa til Hydro». *E24*. Besøkt 3. september 2017.
2. ↑  Landre, Even. «Dette er Yaras nye finansdirektør». *Nettavisen* **(norsk)**. Besøkt 3. september 2017.
3. ↑  «Top International Business Schools». *Forbes*. Arkivert fra originalen 10. juli 2014. Besøkt 3. september 2017.
4. ↑  «Business school rankings from the Financial Times - FT.com». *rankings.ft.com* **(engelsk)**. Besøkt 3. september 2017.
5. ↑
6. ↑  «LinkedIn Egil Hogna». LinkedIn.
7. ↑  «LinkedIn Reynir Indahl». LinkedIn.
8. ↑  «LinkedIn Hugo Maurstad». LinkedIn.
9. ↑  «NewsWeb». *www.newsweb.no*. Besøkt 3. september 2017.
10. ↑  «Stocks». *Bloomberg.com*. Besøkt 3. september 2017.
11. ↑  «Børsen ingen ledestjerne». *www.dn.no* **(norsk)**. Besøkt 3. september 2017.
12. ↑  «Hogna ny Yara-topp». *www.dn.no* **(norsk)**. Besøkt 3. september 2017.
13. ↑  «Yara Finansrapport 2012» (PDF). Yara.com. Arkivert fra originalen (PDF) 11. mars 2015.  «Arkivert kopi» (PDF). Arkivert fra originalen (PDF) 11. mars 2015. Besøkt 1. september 2017.
14. ↑  «Stocks». *Bloomberg.com*. Besøkt 3. september 2017.
15. ↑  «Den nye Sapa-sjefen: – Vi ligger godt foran planen». *E24*. Besøkt 3. september 2017.
16. ↑  «Leder 23.500 ansatte: – Det er her verdiene skapes». *Tu.no* **(norsk)**. Besøkt 3. september 2017.
17. ↑  «Norge kan skape sjøens Tesla». *www.dn.no* **(norsk)**. Besøkt 3. september 2017.
18. ↑  «Næringslivsledere mobiliserer for bærekraft | Business for Peace Foundation». Besøkt 3. september 2017.

Eksterne lenker
---------------

* Fra Sapas nettside om ledelsen